### Ministru kabineta noteikumu projekta “Spēļu un rekreācijas laukumu drošuma noteikumi”

**sākotnējās ietekmes novērtējuma ziņojums (anotācija)**

|  |  |
| --- | --- |
| Tiesību akta projekta anotācijas kopsavilkums | |
| Mērķis, risinājums un projekta spēkā stāšanās laiks | Noteikumu projekta mērķis ir noteikt speciālās drošuma prasības spēļu vai citu aktivitāšu iekārtām, laukumiem un to novērtēšanas kārtību.  Noteikumu projektā ietvertas prasības iekārtas vai laukuma ražotājam, importētājam vai izplatītājam, obligāti veicamajām pēcuzstādīšanas pārbaudēm, laukumu reģistrācijai, uzturēšanai un uzraudzības pasākumiem, konkrēti pienākumi un atbildība laukumu īpašniekiem, tiesiskajiem valdītājiem, kas veicinās jau lietošanā esošo, kā arī jaunu laukumu drošumu un uzturēšanu.  Spēkā stāšanās laiks – nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir izstrādāts pēc Ekonomikas ministrijas un Patērētāju tiesību aizsardzības centra (turpmāk – PTAC) iniciatīvas, lai novērstu bērnu spēļu iekārtu un spēļu laukumu radīto cilvēka ievainojumu un traumu risku.  Noteikumu projekts ir izstrādāts saskaņā ar Preču un pakalpojumu drošuma likuma 8.1 pantu, kā arī likuma "[Par atbilstības novērtēšanu](https://likumi.lv/ta/id/63836-par-atbilstibas-novertesanu)" 7. panta otro daļu.  Preču un pakalpojumu drošuma likuma 8.1 pantā paredzētais pilnvarojums Ministru kabinetam pilnībā ir izpildīts ar Ministru kabineta 2014. gada 9. decembra noteikumiem Nr. 755 “Gāzes balonu aprites, uzraudzības un kontroles kārtība”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesiskā regulējuma mērķis un būtība  Ekonomikas ministrija ir izstrādājusi Noteikumu projektu, jo pašreiz normatīvie akti neparedz konkrētas drošuma prasības publiskai lietošanai paredzētu spēļu vai citu aktivitāšu iekārtām, aprīkojumam (turpmāk – spēļu vai citu aktivitāšu iekārtas) un spēļu laukumiem.  Saskaņā ar Preču un pakalpojumu drošuma likuma 5. un 6. pantu prece (spēļu vai citu aktivitāšu iekārta) un pakalpojums (spēļu vai citu aktivitāšu iekārtas piedāvāšana lietošanai pēc tās uzstādīšanas laukumā) ir uzskatāms par drošu, ja tas nerada risku vai rada tādu minimālu risku, kurš uzskatāms par pieļaujamu un atbilst augstam drošuma, cilvēka dzīvības, veselības un personas mantas, kā arī vides aizsardzības līmenim. No minētā izriet, ka šādu preču vai pakalpojumu drošumu var nodrošināt, gan novēršot to radīto risku, gan arī mazinot šādu risku, ja riska pilnīga novēršana nav iespējama. Tāpat riska novēršana vai attiecīgi tā mazināšana var izpausties gan konkrētu prasību ievērošanā pirms prece tiek saražota vai laista tirgū vai attiecīgi pirms pakalpojuma piedāvāšanas uzsākšanas, gan arī tas var izpausties konkrētu pasākumu veikšanā, lai novērstu vai arī mazinātu risku, kas ir pieļauts preci ražojot vai laižot tirgū vai attiecīgi sagatavojot pakalpojumu vai jau piedāvājot to. Tā kā preces vai pakalpojuma drošuma nodrošināšanā nav viennozīmīgi nodalāma prasību ievērošana no veicamiem pasākumiem riska novēŗšanai vai mazināšanai, kā arī nav nodalāma riska novēršana no riska mazināšanas, jo, piemēram, veicot identiskus pasākumus, vienā gadījumā risku var novērst pilnībā, bet citā – vienīgi mazināt risku, tad Noteikumu projekts aptver vienkopus gan speciālās prasības, gan veicamos pasākumus riska novēršanai, gan arī riska mazināšanai. Noteikumu projekts tā II nodaļā aptver speciālās drošuma prasības un veicamos pasākumus riska novēršanai un mazināšanai, kas attiecināmas gan uz spēļu vai citu aktivitāšu iekārtu ražotājiem, importētājiem un izplatītājiem, gan uz spēļu un rekreācijas laukumu īpašniekiem un tiesiskajiem valdītājiem, kuri šādas iekārtas uzstāda laukumos un piedāvā publiskai lietošanai. Savukārt III nodaļā ir noteikti katram no minētajiem tirgus dalībniekiem konkrēti pienākumi attiecībā uz ievērojamām prasībām un veicamajiem pasākumiem. Noteikumu IV un V nodaļa ir attiecināma uz spēļu un rekreācijas laukumu īpašniekiem un tiesiskajiem valdītājiem un skar šādu laukumu piedāvāšanas kārtību un ar to saistītos veicamos pasākumus.  Noteikumu projektā ietvertas obligātās drošuma prasības attiecībā uz spēļu vai citu aktivitāšu iekārtas vai spēļu laukuma ražotāja, importētāja vai izplatītāja pienākumiem, spēļu vai citu aktivitāšu iekārtas vai spēļu laukuma īpašnieka vai tiesiskā valdītāja (turpmāk – valdītājs) obligāti veicamajām pēcuzstādīšanas pārbaudēm, spēļu laukumu reģistrāciju, to apkopi (uzturēšanu) un uzraudzības pasākumiem. Spēļu laukumu uzturēšana pamatā ietver to uzturēšanu drošas lietošanas kārtībā, bet zināmā mērā skar arī sanitāro un higiēnas apstākļu jeb tīrības uzturēšanu spēļu laukumos, kas var ietekmēt arī to drošumu, un tas nozīmē, ka valdītājam ir regulāri jānodrošina tīrība laukuma teritorijā, lai panāktu atbilstošus higiēnas un sanitāros apstākļus (piemēram, ierīkojot atkritumu urnas, nodrošinot to izvešanu; mainot smiltis smilšukastē u.c.). Kaut arī Noteikumu projektā nav noteiktas obligātās prasības izveidot laukuma lietošanas noteikumus, noteikumu projekts neaizliedz spēļu laukuma valdītājam tādus izveidot un darīt zināmus sabiedrībai, nosakot laukumu lietotāju pienākumus un aizliegumus, veicinot veselības un drošības apdraudējumu novēršanu, piemēram, nosakot, ka laukums un iekārtas jālieto atbilstoši to mērķim, tīši nebojājot iekārtas, ka alkohola lietošana un atrašanās spēļu un rekreācijas laukumā alkohola, narkotisko vai psihotropo vielu ietekmē ir aizliegta u.c Noteikumu projekts šādu noteikumu izvietošanu neizvirza kā obligātu prasību, jo šādi laukumu lietotāju pienākumi izriet no citiem normatīvajiem aktiem, turklāt šādu noteikumu izvietošana var vērst uzmanību uz spēļu laukumā iespējams pastāvošajiem riskiem, bet nav uzskatāma par spēļu laukumā iespējams esošu risku novēršanu.  Noteikumu projekts citastarp paredz, ka, izvēloties spēļu vai citu aktivitāšu iekārtu vai laukuma izvietojuma vietu, ir jāņem vērā gan drošības zonas, gan jānovērš vai jāmazina vides riski (tas ietver arī tuvumā esošas ūdenstilpnes, nogāzes, ielas utt.) un jāizvēlas veicamie pasākumi, lai nodrošinātu drošu laukuma lietošanu, piemēram, neradītu cilvēku ūdenī iekrišanas riskus  Noteikumu projekts paredz, ka pirms spēļu vai citu aktivitāšu iekārtas laišanas tirgū ražotājs veic iekārtas atbilstības novērtēšanu (iekšējā ražošanas kontrole), kas ietver konkrētas prasības attiecībā uz iekārtas marķēšanu un tehnisko dokumentāciju, kurā ietverami visi dati vai norādes par līdzekļiem, kurus ražotājs izmantojis, lai nodrošinātu iekārtas atbilstību būtiskajām drošuma prasībām. Noteikumu projekts paredz, ka šādu prasību izpildi nodrošina arī importētājs, savukārt izplatītājs pārliecinās, ka tās ir izpildītas. Lai PTAC būtu iespēja pilnvērtīgi veikt uzraudzību un pārliecināties par prasību izpildi, Noteikumu projekts paredz pienākumu saglabāt tehnisko dokumentāciju 10 gadus pēc spēļu vai citu aktivitāšu iekārtas laišanas tirgū, kas ir vidējais šādu iekārtu kalpošanas laiks un ir termiņš, kas izriet arī no citiem nacionālajiem un Eiropas Savienības tiesību aktiem preču drošuma un atbilstības jomā.  Tāpat Noteikumu projektā ietvertas prasības publisko spēļu laukumu valdītājiem attiecībā uz obligāti veicamajām pēcuzstādīšanas pārbaudēm un apkopes jeb uzturēšanas programmām. Noteikumu projekts paredz, ka publisko spēļu laukumu un tajos uzstādīto spēļu vai citu aktivitāšu iekārtu pēcuzstādīšanas pārbaudi veic Nacionālajā akreditācijas institūcijā akreditēts pārbaudes veicējs – juridiska persona vai šādas akreditētas institūcijas sertificēts inspektors, savukārt pārējās Noteikumu projektā paredzētās pārbaudes var veikt jebkura persona pēc valdītāja ieskatiem. Noteikumu projektā minēto uzraudzību veic PTAC.  Spēļu laukumu reģistrāciju paredzēts ieviest, lai padarītu efektīvāku PTAC veikto uzraudzību, lai, pašiem valdītājiem iesniedzot datus par spēļu laukumiem, PTAC rīcībā nonāktu precīza informācija gan par pašu spēļu laukumu, gan par personu, kas uzņēmusies atbildību par šādu laukumu. Reģistrs būs publiski pieejams un zināmā mērā varēs kalpot arī spēļu laukumu lietotājiem, lai uzzinātu, kādi laukumi ir pieejami un vai viņu lietotais konkrētais laukums arī ir reģistrēts un tādējādi no PTAC puses kontrolēts. Konstatējot nereģistrētu spēļu laukumu, PTAC veiks atzīmi reģistrā par šādu laukumu PTAC konstatētajā datu apjomā, lai PTAC rīcībā būtu pilnīgāka datubāze par uzraugāmajiem laukumiem – pat ja tie nebūs vēl reģistrēti. Šādus laukumus PTAC attiecīgajam valdītājam uzdos reģistrēt, norādot pieteikumā pilnīgu informāciju par to, bet, ja valdītājs tomēr to neveiks, tad attiecīgos apstākļos tas var liecināt par atbildības neuzņemšanos par spēļu laukuma uzturēšanu un, ja, piemēram, vienlaikus šādā laukumā tiek konstatēta nepieciešamība veikt korektīvās darbības riska novēršanai, bet PTAC trūkst informācijas par laukumu un tajā esošajām iekārtām, lai pilnvērtīgi organizētu trūkumu novēršanu, tad PTAC var attiecīgi pieņemt lēmumu atbilstoši normatīvajiem aktiem par preču un pakalpojumu drošumu, aizliedzot spēļu vai citu aktivitāšu iekārtas lietošanu un publiskā spēļu un rekreācijas laukuma piedāvāšanu lietošanai, kamēr netiek izpildītas visas prasības.  Noteikumu projektā ir ietverti noslēguma jautājumi, kuros noteikts astoņpadsmit mēnešu periods, kura laikā visiem jau pirms to stāšanās spēkā uzstādīto spēļu laukumu valdītājiem jānodrošina spēļu laukuma riska novērtējums, kā arī jāveic spēļu laukuma reģistrācija.  Problēmas raksturojums  Uz bērnu spēļu laukumiem un spēļu vai citu aktivitāšu iekārtām attiecas Preču un pakalpojumu drošuma likums, kurā iekļautas tiesību normas, kas izriet no Eiropas Parlamenta un Padomes Direktīvas 2001/95/EK (2001.gada 3.decembris) par produktu vispārēju drošību. Tiesību normas ir vispārīgas un neparedz konkrētas prasības attiecībā uz preces ražošanu, uzstādīšanu un apkopi jeb uzturēšanu.  Šobrīd, lai nodrošinātu drošu vidi spēļu laukumos, samazinātu risku, aizsargājot bērnus no iespējamām traumām, PTAC spēļu vai citu aktivitāšu iekārtu un spēļu laukumu ražotājiem, importētājiem vai to izplatītājiem, kā arī pašvaldībām organizē tikšanās un konsultē par vispārīgām drošuma prasībām bērnu spēļu laukumos. Tāpat ražotājiem un spēļu laukumu apsaimniekotājiem kopš 2013. gada ir pieejamas PTAC izstrādātās Vadlīnijas bērnu spēļu laukumu valdītājiem/ apsaimniekotājiem par drošuma prasībām bērnu spēļu laukumiem publiskai lietošanai, kurās ietvertas:   * prasības spēļu vai citu aktivitāšu iekārtām (vispārīgās un speciālās), * projektēšanas nosacījumi (iekārtu izvietojums, pārklājums, papildu elementi), * uzstādīšanas prasības.   Turklāt spēļu vai citu aktivitāšu iekārta vai spēļu laukums ir uzskatāms pa drošu, ja tas atbilst drošuma prasībām, ko paredz Latvijas Standarts LVS EN 1176-1:2018 „Spēļu laukumu aprīkojums un segums. 1. daļa: Vispārīgās drošības prasības un testēšana”; Standarts LVS EN 1176-2:2018 „Spēļu laukumu aprīkojums un segums. 2. daļa: Speciālās papildu drošības prasības šūpolēm un to testēšana”; Standarts LVS EN 1176-3:2018 „Spēļu laukumu aprīkojums un segums. 3. daļa: Speciālās papildu drošības prasības slīdkalniņiem un to testēšana”; Standarts LVS EN 1176-4:2018 „Spēļu laukumu aprīkojums un pārklājums. 4. daļa: Speciālās papildu drošības prasības trošu ceļiem un to testēšana”; Standarts LVS EN 1176-5:2008 „Spēļu laukumu aprīkojums un pārklājums. 5. daļa: Speciālās papildu drošības prasības karuseļiem un to testēšana”; Standarts LVS EN 1176-6:2018 „Spēļu laukumu aprīkojums un segums. 6. daļa: Speciālās papildu drošības prasības šūpošanās iekārtām un to testēšana”; Standarts LVS EN 1176-7:2008 „Spēļu laukumu aprīkojums un pārklājums. 7. daļa: Uzstādīšanas, pārbaudes, apkopes un ekspluatācijas norādījumi”; Standarts LVS EN 1176-10:2008 „Spēļu laukumu aprīkojums un pārklājums. 10. daļa: Speciālās papildu drošības prasības pilnīgi nožogotām rotaļu iekārtām un to testēšana”; Standarts LVS EN 1176-11:2014 „Spēļu laukumu aprīkojums un pārklājums. 11. daļa: Speciālās papildu drošības prasības telpiskiem tīklojumiem un to testēšana”, kā arī Standarts LVS EN 1177:2018 “Triecienus slāpējošā spēļu laukumu virsmas. Kritiskā krišanas augstuma noteikšana” (turpmāk – Standarti). Jāpiemin, ka Standartu piemērošana ir brīvprātīga un komersantam nav pienākums izmantot Standartus, tomēr ir pienākums garantēt drošumu, kura pakāpe nav zemāka par to, kāda būtu sasniegta, piemērojot Standartus.  Neskatoties uz ražotājiem un laukumu uzturētājiem pieejamo informāciju, ik gadu PTAC konstatē neatbilstošas spēļu iekārtas un ik gadu spēļu laukumos notiek nelaimes gadījumi saistībā ar drošuma prasībām neatbilstošām spēļu vai citu aktivitāšu iekārtām. Neatbilstības un trūkumi galvenokārt ir saistīti ar spēļu laukumu projektēšanu, virsmu pārklājumu nodrošināšanu, nepietiekamu spēļu laukumu uzturēšanas kārtību, nedrošu iekārtu uzstādīšanu, kā arī ar to, ka netiek veiktas pēcuzstādīšanas vai regulārās pārbaudes, spēļu vai citu aktivitāšu iekārtu apkopes, kā arī nevar konstatēt atbildīgo personu par spēļu laukumu uzturēšanu.  PTAC jau vairākus gadus veic pārbaudes spēļu laukumos.  Diemžēl katru gadu pārbaužu rezultātos tiek konstatēts nesamērīgi augsts neatbilstību līmenis, kas potenciāli rada augstu traumatismu bērniem, par ko atkārtoti brīdina bērnu ķirurgi. 2008. un 2010. gadā PTAC veica apsekojumus Rīgas un Jūrmalas spēļu laukumos. Attiecīgi 2010. gadā 80% gadījumu spēļu vai citu aktivitāšu iekārtas neatbilda drošuma prasībām un 45% gadījumos nav novērsti 2008. gadā konstatētie defekti. 2011. gadā tika veikti 118 apsekojumi, tika veiktas spēļu vai citu aktivitāšu iekārtu un spēļu laukumu dokumentācijas pārbaudes, kā arī pārbaudīta pamatinformācija par prasībām. 2014. un 2015. gadā kopā tika veiktas 186 pārbaudes (tai skaitā arī pirmsskolas izglītības iestādēs) un tika veikti 28 apsekojumi spēļu laukumos. Rezultātā pilnīgi visos gadījumos tika konstatētas drošuma prasībām neatbilstošas spēļu vai citu aktivitāšu iekārtas. Būtiskākās neatbilstības bija: neatbilstošs pārklājums 77% gadījumu, salauzti un bojāti elementi 61% gadījumu. 2017.gadā PTAC veica spēļu laukumu uzraudzību Eiropas Savienības kopprojekta ietvaros. Tika pārbaudīti 43 spēļu laukumi un visos tika konstatētas neatbilstības. Atkāroti būtiskākās no tām ir saistītas ar neatbilstošu pārklājumu 83% un bojātiem, salauztiem elementiem 63% gadījumu.  Jāatzīmē, ka Noteikumu projekta ietvaros spēļu vai citu aktivitāšu iekārtas un laukumi ir uzskatāmi par preču un pakalpojumu apvienojumu, jo to aprīkojums un pārklājums pirms to uzstādīšanas ir prece, savukārt pēc bērnu spēļu laukuma izvietošanas, spēļu iekārtu uzstādīšanas un pārklājuma nodrošināšanas bērnu spēļu laukums kļūst par pakalpojumu. Tātad, piemēram, tirdzniecības vietās nopērkamās preces (šūpoles, smilšu kastes, slīdkalniņi utml.) ir uzskatāmas par rotaļlietām, savukārt pēc to uzstādīšanas publiskai lietošanai tās ir uzskatāmas par spēļu laukumu vai, gadījumā, ja ir tikai viena vienība – par spēļu iekārtu. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Patērētāju tiesību aizsardzības centrs |
| 4. | Cita informācija | **Nav** |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Spēļu vai citu aktivitāšu iekārtu un spēļu laukumu ražotāji, importētāji, izplatītāji, uzstādītāji, to apsaimniekotāji, uzturētāji – 119 pašvaldības un komersanti, kas nodrošina spēļu laukumu apsaimniekošanu, uzturēšanu, piedāvāšanu publiskai lietošanai, fiziskas vai juridiskas personas, kuru valdījumā ir publiski pieejami spēļu laukumi.  Visi Latvijas iedzīvotāji, jo īpaši bērni vecumā līdz 17 gadiem (2019. gadā ~ 350 tūkstoši bērnu). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz spēļu vai citu aktivitāšu iekārtu ražotājiem, importētājiem, izplatītājiem ievērot drošuma prasības attiecībā uz spēļu iekārtu ražošanu. Šobrīd, lai nodrošinātu, ka spēļu iekārtas ir drošas, tām jāatbilst Standartu drošuma prasībām. Tomēr Standartu piemērošana ir brīvprātīga, tāpēc komersantam nav pienākums izmantot standartu. Ar šo Noteikumu projektu tiks noteiktas konkrētas un tieši spēļu vai citu aktivitāšu iekārtām un laukumiem specifiskas prasības gan spēļu vai citu aktivitāšu iekārtu un laukumu ražotājiem attiecībā uz tehniskajā dokumentācijā sniegto informāciju un marķējumu, gan to apsaimniekotājiem, uzturētājiem, uzturot spēļu laukumus atbilstošus drošuma prasībām, tādējādi nodrošinot vides un veselības aizsardzību.  Noteikumu projektā paredzētais pienākums reģistrēt spēļu vai citu aktivitāšu iekārtas un laukumus, kā arī veikt to pēcuzstādīšanas pārbaudes vai riska novērtējumu rada papildu administratīvo slogu publiski pieejamu spēļu vai citu aktivitāšu iekārtu un laukumu valdītājiem.  Papildu administratīvs slogs rodas pašvaldībām, no kurām PTAC nepieciešamības gadījumā var pieprasīt un saņemt datus par to teritorijā esošo publisko spēļu laukumu valdītājiem.  Administratīvais slogs tiek palielināts arī PTAC, kurš izveidos un uzturēs publisko spēļu laukumu un spēļu vai citu aktivitāšu iekārtu reģistru, tomēr šāda reģistra ieviešana veicinās PTAC veiktās uzraudzības efektivitāti. |
| 3. | Administratīvo izmaksu monetārs novērtējums | Salīdzinot ar līdzšinējiem pienākumiem saistībā ar publisku spēļu laukumu drošumu ar Noteikumu projektu tiek ieviesta šādu laukumu reģistrācija, kas izraisa papildu administratīvās izmaksas.  Administratīvās izmaksas publisko spēļu laukumu īpašniekiem un tiesiskajiem valdītājiem nepārsniegs noteikto līmeni, pie kura jāveic novērtējums.  Aprēķinot PTAC administratīvās izmaksas, tiek pieņemts, ka Latvijā būs 1400 publiskie spēļu laukumi, kuriem būs jāreģistrējas PTAC uzturētajā reģistrā un aptuveni 140 no tiem gada laikā veiks izmaiņas reģistrācijas datos.  Saistībā ar gadījumiem, kad tiks konstatēti publiskie spēļu laukumi, kas nav reģistrēti, PTAC var būt nepieciešamība pieprasīt pašvaldībām informāciju par to īpašniekiem vai tiesiskajiem valdītājiem. Tiek pieņemts, ka šādas informācijas sagatavošana pašvaldībām varētu aizņemt 10 stundas gadā.  Aprēķinos izmantotā darba stundas likme ir 8,62 *euro*.   1. Publiska spēļu laukuma reģistrācijas dokumentu saņemšana, izvērtēšana un ievadīšana publiskajā reģistrā. Tiek pieņemts, ka šo darbību veic viens darbinieks, kurš viena publiska spēļu laukuma reģistrēšanai patērē aptuveni 30 minūtes (0,5 stundas).   **C1=(8,62x0,5)x(1400x1)=4,31x1400=6034,00 *euro***   1. Izmaiņu veikšana publisko spēļu laukumu datos. Tiek pieņemts, ka šo darbību veic viens darbinieks, kurš šīs darbības veikšanai patērē aptuveni 15 minūtes (0,25 stundas).   **C2=(8,62x0,25)x(140x1)=2,155x140=301,70 *euro***  Tādējādi kopējās administratīvās izmaksas Patērētāju tiesību aizsardzības centram veidotu:  **CPTAC=6034,00+301,70=6335,70 *euro***   1. Administratīvās izmaksas pašvaldībām saistībā ar PTAC pieprasījumiem par nereģistrētiem publiskiem spēļu laukumiem:   Tiek pieņemts, ka šādas informācijas sagatavošana pašvaldībām varētu aizņemt 10 stundas gadā.  F - Vidējā alga vispārējā valdības sektorā, stundas likme 8,62 *euro*  L – nepieciešamais laiks informācijas sagatavošanai – 10 stundas gadā  N – subjektu skaits – 119 pašvaldības  b- informācijas sniegšanas biežums – 1 reizi gadā  **CPašv. = (f x l) x (n x b)**  **CPašv. = (8,62 x 10) x (119x1) = 10 257,80 *euro*** |
| 4. | Atbilstības izmaksu monetārs novērtējums | Noteikumu projektam nav tiešas finansiālas ietekmes uz patērētājiem, jo ar Noteikumu projektu netiek ieviestas jaunas drošuma prasības ražotājiem, importētājiem vai izplatītājiem, kas neizriet no Preču un pakalpojumu drošuma likuma, Eiropas Parlamenta un Padomes Direktīvas 2001/95/EK (2001. gada 3. decembris) par produktu vispārēju drošību, kā arī nacionālā standarta statusā adaptētiem Eiropas standartiem un kas varētu ietekmēt spēļu vai citu aktivitāšu iekārtu un spēļu laukumu cenu. Turklāt Noteikumu projekts ir attiecināms uz tādām spēļu vai citu aktivitāšu iekārtām vai laukumiem, kas tiek uzstādītas un piedāvātas publiskai lietošanai.  Noteikumu projekta prasības par pēcuzstādīšanas pārbaudi, kuru veic Nacionālajā akreditācijas institūcijā akreditēts pārbaudes veicējs, radīs izmaksas pašvaldībām vai citām juridiskām vai fiziskām personām, kuras uzstādīs un atvērs publiskai lietošanai jaunus spēļu laukumus vai spēļu un citu aktivitāšu iekārtas, taču konkrētus aprēķinus par monetāro novērtējumu nav iespējams veikt, jo nav zināms un prognozējams jaunu spēļu laukumu vai spēļu un citu aktivitāšu iekārtu uzstādīšanas gadījumu skaits, kuros šādas prasības būs piemērojamas. Savukārt attiecībā uz jau esošajiem spēļu laukumiem šādas prasības nav attiecināmas. |
| 5. | Cita informācija | Nav |

|  |
| --- |
| III. Tiesību akta projekta ietekme uz valsts budžetu un pašvaldību budžetiem |
| Noteikumu projekts šo jomu neskar |
|  |
| IV. Tiesību akta projekta ietekme uz spēkā esošo tiesību normu sistēmu |
| Noteikumu projekts šo jomu neskar |

|  |  |  |
| --- | --- | --- |
| **V. Tiesību akta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projekts šo jomu neskar |
| 2. | Citas starptautiskās saistības | Noteikumu projekts šo jomu neskar |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Noteikumu projekts šo jomu neskar | | |
|  | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta, vai ieviesta daļēji, – sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, – norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas.  Kādēļ? | Noteikumu projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Noteikumu projekts ir tehniskie noteikumi, tāpēc tas tika nosūtīts saskaņošanai Eiropas Komisijai atbilstoši Eiropas Parlamenta un Padomes 2015. gada 9. septembra Direktīvai (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā.  Saskaņojot Noteikumu projektu, Eiropas Komisija lūdza precizēt tā 11.punktu, aizstājot to ar standarta “vienotā tirgus klauzulu” par preču savstarpēju atzīšanu un papildus nosakot, ka uz Noteikumu projektu līdz 2020. gada 18. aprīlim attiecas Eiropas Parlamenta un Padomes 2008. gada 9. jūlija Regula (EK) Nr. 764/2008, ar kuru nosaka procedūras, lai dažus valstu tehniskos noteikumus piemērotu citā dalībvalstī likumīgi tirgotiem produktiem, un ar kuru atceļ Lēmumu Nr. 3052/95/EK (OV L 218, 13.8.2008., 21. lpp.), un no 2020. gada 19. aprīļa uz to attiecas 2019. gada 19. marta Regula (ES) Nr. 2019/515 par citā dalībvalstī likumīgi tirgotu preču savstarpēju atzīšanu. Rezultātā Noteikumu projekta 11. punktā ir ietverta standarta “vienotā tirgus klauzula” par preču savstarpēju atzīšanu, savukārt atsauces uz minētajām regulām Noteikumu projekta 11. punktā ir vispārinātas kā tieši piemērojamie Eiropas Savienības tiesību akti par preču savstarpēju atzīšanu, ņemot vērā to, ka Noteikumu projekta paredzamajā darbības laikā viena no regulām aizstās otru un turklāt regulu piemērojamības pārejas noteikumi ir atrunāti pašā regulā. | | |
| Cita informācija | Nav. | | |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības informēšana un līdzdalība noteikumu projekta izstrādē tiks nodrošināta:   1. publicējot to Ekonomikas ministrijas mājaslapā; 2. nosūtot to Latvijas Tirdzniecības un rūpniecības kamerai, Latvijas Darba Devēju Konfederācijai, Latvijas Pašvaldību savienībai, Latvijas Lielo pilsētu asociācijai, Tehnisko Ekspertu asociācijai. |
| 2. | Sabiedrības līdzdalība projekta izstrādē | Noteikumu projekts no 2019. gada 7. februāra ir pieejams Ekonomikas ministrijas mājaslapas sadaļā “Sabiedrības līdzdalība  <https://www.em.gov.lv/lv/par_ministriju/sabiedribas_lidzdaliba/diskusiju/dokumenti>”, kā arī nosūtīts Latvijas Tirdzniecības un rūpniecības kamerai, Latvijas Darba Devēju Konfederācijai, Latvijas Pašvaldību savienībai, Latvijas Lielo pilsētu asociācijai, Tehnisko Ekspertu asociācijai. Ekonomikas ministrija ieinteresētajām personām deva iespēju izteikt viedokli un sniegt priekšlikumus, iesniedzot tos rakstveidā Ekonomikas ministrijai līdz 2019. gada 24. februārim. |
| 3. | Sabiedrības līdzdalības rezultāti | Sabiedrības līdzdalības ietvaros viedokli par Noteikumu projektu sniedza Latvijas Lielo pilsētu asociācija, SIA “Bureau Veritas Latvia”, SIA “Fixman”, SIA “Play Inspect”, SIA “JŪRMALAS MEŽAPARKI”, SIA “GoPlay”. Sabiedriskās apspriešanas dalībnieki atbalsta Noteikumu projekta nepieciešamību un turpmāko virzību un vienlaikus sniedza priekšlikumus, kā arī lūdza atsevišķus skaidrojumus. Spēļu vai citu aktivitāšu iekārtu un spēļu laukumu piedāvātāju, kā arī to apsaimniekotāju pārstāvji pauda vispārēju viedokli, ka spēļu laukumu un iekārtu pārbaudes pēc iespējas ir jāvienkāršo un mazāk jāizvirza īpašas prasības pārbaužu veicēju akreditācijas utml. prasības, savukārt spēļu laukumu pārbaužu veikšanas interesenti pauda viedokli, ka ir jāveic stingras pārbaudes un pēc iespējas tas jāuztic akreditētiem savas jomas speciālistiem. Atsevišķi spēļu vai citu aktivitāšu iekārtu un spēļu laukumu piedāvātāju pārstāvji ierosināja Noteikumu projektā ieviest atbilstības apliecināšanu ar sertifikātu, pamatojoties uz pieeju, kādu tie ieviesuši savā uzņēmējdarbībā. Noteikumu projektā rastais risinājums ir kompromiss gan visu iesaistīto pušu interesēm, gan arī tas nodrošina spēļu laukumu drošumu pamatotā veidā un nerada nesamērīgu slogu ar prasībām par akreditēta pārbaudes veicēja pārbaudēm. Ņemot vērā paustos viedokļus par akreditētu pārbaudes veicēju nepieejamību un pārejas periodu prasību ieviešanai par pēcuzstādīšanas pārbaudes veikšanu, Noteikumu projektam ir precizēti noslēguma jautājumi, kuros paredzēts 18 mēnešu ilgs periods, kurā pakāpeniski nodrošināt pilnīgu Noteikumu projekta prasību izpildi, tai pašā laikā tiek veicināta pilnīga prasību izpilde arī pirms pārejas perioda beigām, tādējādi veicinot arī potenciālos pēcuzstādīšanas pārbaudes veicējus pēc iespējas ātrāk veikt akreditācijas procesu un būt gataviem sniegt šādu pakalpojumu.  Lai rastu vienotu izpratni par Noteikumu projektā iestrādātajām prasībām, kā arī ņemot vērā sabiedriskās apspriešanas dalībnieku komentāros paustās neskaidrības, Ekonomikas ministrija sadarbībā ar Patērētāju tiesību aizsardzības centru sarīkoja sanāksmi, uzaicinot visus sabiedriskās apspriešanas dalībniekus, kā arī nosūtīja uzaicinājumu Latvijas Tirdzniecības un rūpniecības kamerai, Latvijas Darba Devēju Konfederācijai, Latvijas Pašvaldību savienībai, Latvijas Lielo pilsētu asociācijai, Tehnisko Ekspertu asociācijai. Papildus Ekonomikas ministrija ir rīkojusi tikšanās arī ar Reģionālo attīstības centru asociācijas, Latvijas Ainavu arhitektu asociācijas, kā arī Latvijas Lauku tūrisma asociācijas "Lauku ceļotājs" pārstāvjiem, lai apspriestu identificētos problēmjautājumus, skaidrotu Noteikumu projektā jau rastos risinājumus un apsvērtu iespējas un nepieciešamību meklēt papildu risinājumus. |
| 4. | Cita informācija | Nav |

|  |  |  |
| --- | --- | --- |
| VII. Tiesību akta projekta izpildes nodrošināšana un tās ietekme uz institūcijām | | |
| 1. | Projekta izpildē iesaistītās institūcijas | Ekonomikas ministrija, Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē iesaistīto institūciju funkcijas un uzdevumus.  Nav paredzēta jaunu institūciju izveide, likvidēšana vai reorganizēšana.  Noteikumu projektā paredzēto publisko spēļu laukumu reģistrācijas dokumentu saņemšanu, izvērtēšanu un ievadīšanu publiskajā reģistrā paredzēts veikt vienam PTAC darbiniekam.  PTAC veikto informācijas pieprasījumu apstrāde un izpilde par publisko spēļu laukumu valdītājiem radīs papildu darba apjomu pašvaldību darbiniekiem. Tomēr, ņemot vērā to, ka ir paredzams, ka šādu pieprasījumu apstrādei un izpildei vienā pašvaldībā orientējoši varētu būt nepieciešams patērēt 10 stundas gadā, tad Noteikumu projekts nerada būtisku ietekmi uz pašvaldību cilvēkresursiem. |
| 3. | Cita informācija | Noteikumu projektā paredzētos pasākumus PTAC īstenos tam piešķirtā budžeta ietvaros. |

*.*

Iesniedzējs:

Ekonomikas ministrs R.Nemiro

Vīza:

Valsts sekretārs Ē. Eglītis